**แบบฟอร์มการเขียนแบบถอดประสบการณ์การเรียนรู้ ด้านการจัดการเรียนการสอนโดยเน้นผู้เรียนเป็นสำคัญ**

**1. ชื่อ-สกุล ผู้เล่าเรื่อง**  อ.อัครวัฒณ์ พิมพ์แสง อ.คมสันต์ อินตา และ อ.อวยชัย เขียวขำ. คณะบัญชี

**2. ชื่อ-สกุล ผู้บันทึก** อ.เปรมารัช วิลาลัย คณะบัญชี

**3. บทบาท หน้าที่และความรับผิดชอบของผู้เล่าเรื่อง**

เป็นทีมสอนวิชา RSU 101 ของคณะบัญชี มีส่วนร่วมในการออกแบบกระบวนการสอน และร่วมเป็นกระบวนการในทุกครั้งที่มีการสอน ทุกท่านเป็นอาจารย์ประจำหลักสูตรบัญชีบัณฑิต และเป็นกรรมการในคณะกรรมการกิจการนักศึกษาของคณะบัญชี รวมทั้งผู้ถอดประสบการณ์ด้วย

สำหรับอาจารย์อวยชัย เขียวขำ เป็นวิทยากรรับเชิญประจำรายวิชา RSU 101 ของคณะบัญชี มีส่วนร่วมในการออกแบบกระบวนการสอน และร่วมเป็นกระบวนกร ในทุกครั้งที่มีการสอน

**4. เรื่องที่เล่า**

**การจัดกระบวนการสอนวิชา RSU 101 ของคณะบัญชี : สอนสนุกปลุกคุณธรรม เพื่อความเป็นพลเมืองไทย**

**5.ความเป็นมาของเรื่องที่เล่า**

มหาวิทยาลัยรังสิตได้ให้ความสำคัญกับกระบวนการดังกล่าวและในรายวิชา RSU 101 สังคมธรรมาธิปไตย ที่เป็นวิชาบังคับในกลุ่มหมวดศึกษาทั่วไป ในหลักสูตรระดับปริญญาตรี ที่ทุกสาขาวิชาจะต้องศึกษาโดยให้นักศึกษาสามารถใช้ชีวิตอย่างมีความหมาย มีความสุขกับปัจจุบันขณะ และให้นักศึกษาคุณค่าของชีวิตและสรรพสิ่ง สามารถแยกแยะความถูกต้อง ความดีงามของสังคม เพื่อให้มีทักษะชีวิตประจำวันในสังคม เศรษฐกิจ และการเมืองระบอบประชาธิปไตย สิทธิหน้าที่ของพลเมือง ความเสมอภาคเสรีภาพ หลักธรรมภิบาล คุณธรรมจริยธรรม และมีจิตสาธารณะ โดยผ่านกระบวนในการเรียนรู้แบบ PBL การเรียนรู้แบบ PBL (Problem-Based Learning) เป็นเทคนิคการเรียนรู้ในศตวรรษที่21 ซึ่งผู้สอนจะเป็นเพียงผู้ออกแบบการเรียนรู้ ฝึกฝนให้ตนเองเป็นโค้ช (Coach) และอำนวยความสะดวก (Facilitator) โดยอาจเพิ่มการจัดการเรียนรู้ โดยพานักศึกษาลงชุมชน คณะบัญชี มหาวิทยาลัยรังสิต ได้เล็งเห็นความสำคัญของการเรียนการสอนรายวิชาRSU 101 ผนวกกับอาจารย์ผู้สอนที่เป็นอาจารย์ฝ่ายกิจการนักศึกษา จึงได้ให้คณะกรรมการนักศึกษาคณะบัญชีได้มีส่วนร่วมในการจัดกิจกรรมต่างๆ ในชั้นเรียนด้วย ซึ่งเป็นการบูรณาการกระบวนการเรียนรายวิชาRSU101กับการทำกิจกรรมของนักศึกษาในชั้นปีที่ 1 ที่เข้ามาศึกษาในปีแรกของการเรียนระดับมหาวิทยาลัยเพื่อเป็นการปรับตัวในการเรียน โดยผ่านกิจกรรมของคณะและกิจกรรมในรายวิชาที่มีความสอดคล้องกัน

**6.วิธีการ/ขั้นตอน หรือกระบวนการที่ทำให้งานนั้นประสบความสำเร็จ เทคนิคหรือกลยุทธ์ที่ใช้ ผู้มีส่วนร่วม อุปสรรค หรือ ปัญหาในการทำงาน และแนวทางแก้ไข**

**วิธีการ**

คณะบัญชีได้กำหนดคุณสมบัติของผู้สอนเป้าหมายในการพัฒนานักศึกษาด้านคุณธรรมและจริยธรรม ทั้งหมด 8 ประการ ได้แก่

1 ต้องศีลธรรมขั้นพื้นฐาน เคารพการเท่าเทียมกัน เคารพศักดิ์ศรีของผู้เรียน

2.การไม่ใช้อำนาจ ไม่ใช้ประสบการณ์ตนเองในการตัดสิน ความคิดของผู้เรียน

3.มีทักษะการฟังอย่างลึกซึ้ง

4.มีวิธีการคิดทางบวก

5.การเจริญธรรมะ 4 ประการ ได้แก่ เอื้ออาทร เปิดเผย จริงใจ และไว้ใจ

6.ใช้การเรียนรู้ร่วมกันในการปฏิบัติ

7.สามารถใช้วิธีการถักทอความคิดต่างๆของผู้เรียนไปสู่โครงสร้างใหม่ขององค์กรและสังคม

8.มีการเจริญสติในการกระทำการต่างๆร่วมกับผู้เรียน คือไม่เกิดอารมณ์ใดๆ

ดังนั้นการเรียนการสอนในรายวิชา RSU 101 จึงเป็นการเรียนการสอนผ่านกระบวนในการเรียนรู้แบบ PBL การเรียนรู้แบบ PBL (Problem-Based Learning) โดยใช้กิจกรรมต่าง ๆ ในชั้นเรียน และให้คณะกรรมการนักศึกษาคณะบัญชีได้มีส่วนร่วมในการจัดกิจกรรมในชั้นเรียนด้วย

**ขั้นตอน/กระบวนการ**

1.ประชุมทีมอาจารย์ผู้สอน RSU 101 และ คณะกรรมการนักศึกษาคณะบัญชี โดยคณบดีคณะบัญชี เป็นประธานในการประชุม และให้นโยบายการพัฒนานักศึกษาด้านต่าง ๆ

2.วางแผนการสอนโดยสอนตามแผนการสอนของรายวิชา RSU 101 และ สอดแทรกกิจกรรมต่าง ๆ ในชั้นเรียนโดยให้คณะกรรมการนักศึกษาคณะบัญชีมีส่วนร่วมในการดำเนินกิจกรรมด้วย

3.หลังจากการเรียนการสอนเสร็จสิ้นในแต่ครั้ง คณะกรรมการนักศึกษาจะทำหน้าที่ดำเนินกิจกรรมรับน้องประชุมเชียร์ตามนโยบายการรับน้องประชุมเชียร์ของมหาวิทยาลัย และคณะต่อไป

4.มีการทบทวนและประเมินวิธีการสอนและการทำกิจกรรมที่ผ่านมาทุก ๆ สัปดาห์ เพื่อปรับเปลี่ยนวิธีการให้เหมาะสม

**เทคนิค/กลยุทธ์ที่ใช้**

1. ต้องเลือกเนื้อหาที่เป็นแกน หรือหลักการและสอดคล้องกับการนำไปใช้จริง
2. ต้องเลือกปัญหาที่พบบ่อยในสถานการณ์จริงและสร้างปัญหาให้สอดคล้องกับวัตถุประสงค์ของหลักสูตรหรือรายวิชา ปัญหาที่ดีจะต้องน่าสนใจและกระตุ้นให้ผู้เรียนสามารถอธิปรายและเรียนลงไปในระดับลึก เข้าใจปัญหาและสามารถเชื่อมโยงความรู้เดิมของผู้เรียนกับข้อมูลใหม่
3. ผู้สอนและผู้เรียนจะต้องเข้าใจกระบวนการกลุ่ม บทบาทของแต่ละคนในกลุ่ม กระบวนการกลุ่มที่ดีจะทำให้การเรียนรู้มีประสิทธิผลยิ่งขึ้น
4. ผู้สอนจะต้องได้รับการพัฒนาและฝึกทักษะต่าง ของครูประจำกลุ่มจะช่วยให้การเรียนการสอนประสบความสำเร็จมากขึ้น
5. มีการเตรียมตัวและการจัดหาทรัพยากรการเรียนรู้ แหล่งข้อมูลหรือความรู้ที่สำคัญ พร้อมทั้งเทคโนโลยีที่เกี่ยวข้องมีความจำเป็นต่อการเรียนรู้
6. ความร่วมมือและประสานงานกันระหว่างภาควิชา หน่วยงาน ตลอดจนการวางแผนงานที่เหมาะสมจะทำให้การจัดการสอนมีประสิทธิภาพ
7. ให้คณะกรรมการนักศึกษาคณะบัญชีมีส่วนร่วมในการทำกิจกรรม เช่น เป็นผู้นำกิจกรรมกลุ่มในห้องเรียน หรือ เป็นผู้ช่วยสอนในการทำกิจกรรมในห้องเรียน

**กิจกรรมหรือเกมส์ที่ใช้ในการเรียนการสอน**

**1.เกมส์ล่าฆาตกร**

**วัตถุประสงค์** เพื่อสอนพื้นฐานของพลเมืองดีในสังคมประชาธิปไตย ได้แก่

1.เคารพกติกา

2.ทุกคนมีความสำคัญ

3.ผลัดกันพูด ผลัดกันฟัง

4.เคารพเสียงข้างน้อย

5.ความสำคัญของผู้นำ

6.ความสำคัญของผู้บันทึก

7.การไม่ใช้อำนาจตัดสินใจ

8.การฟังอย่างมีสติ รอบคอบก่อนตัดสินใจ

**2.เกมส์แตงโมกับพระ**

**วัตถุประสงค์** เพื่อสอนให้เห็นว่าความแตกต่างหรือความขัดแย้งของมนุษย์สามารถร้อยเรียงให้เกิดพลังสร้างสรรค์สังคมและมนุษยชาติได้

**3.เล่านิทาน เรื่อง พระตาเดียว**

ให้นักศึกษาช่วยกันบอกว่านิทานเรื่องนี้สอนอะไร อาจแบ่งเป็นกลุ่มย่อยและให้ออกมาพูดหรือหน้าห้องเรียนให้เพื่อน ๆ ฟัง

**วัตถุประสงค์** เพื่อสอนให้นักศึกษาเห็นความแตกต่างทางความคิด และ ฝึกให้นักศึกษาคิดบวก

**4.เกมส์รักษาบ่อน้ำมัน**

**วัตถุประสงค์** เพื่อสอนนักศึกษารู้จักรักชาติ และทรัพยากรธรรมชาติ รู้จักโทษของการไม่ร่วมมือร่วมใจกัน และเห็นประโยชน์ของการปรองดอง หันหน้าเข้าหากัน ร่วมมือร่วมใจกัน

**5.ให้นักศึกษาแสดงละคร 6 เรื่อง โดยตั้งหัวข้อดังนี้**

1.การรับผิดชอบตนเอง

2.การรับผิดชอบต่อสังคม

3.เคารพกฎหมาย

4.เคารพความแตกต่าง

5.เคารพสิทธิผู้อื่น

6.เคารพความเสมอภาค

**วัตถุประสงค์** เพื่อสอนให้นักศึกษาได้ทราบถึง

1.การร่วมกันคิด และการทำงานร่วมกัน

2.สะท้อนปัญหาสังคมในปัจจุบัน

3.คุณสมบัติพลเมืองดี

**6.ให้นักศึกษาตอบคำถาม “ คนดีเป็นอย่างไร ?”**

ให้นักศึกษาคิดแล้วเขียนในกระดาษของตนเองก่อน แล้วรวมกลุ่ม ให้แต่ละกลุ่มนำเสนอด้วยวิธีการใดๆก็ได้ โดยมีเงื่อนไขว่า ไม่ให้มีการพูดบรรยายเพียงคนเดียว

**อาจารย์ผู้สอนสรุปในทัศนะของอาจารย์ผู้สอน**

**-** ดี ทางพระพุทธศาสนา คือ “ความกตัญญู เป็นเครื่องหมายของคนดี”

**-** คนเราควรกตัญญูต่อใครบ้าง เช่น พ่อ แม่ ผู้มีพระคุณ , ประเทศชาติ เช่น รักษาทรัพยากรธรรมชาติ รักษากฎหมาย , ต้องเสียภาษีในฐานะประชาชนไทย

**ผู้ที่มีส่วนร่วม**

* คณะบัญชี เป็นนโยบายคณะโดยการสนับสนุนจากคณบดีให้นโยบาย และแรงผลักดัน
* ผู้ทรงคุณวุฒิภายนอก ให้แนวคิด และวิธีการ เทคนิคและกลยุทธ์ในการจัดทำกิจกรรม
* คณาจารย์ผู้สอน มีส่วนในการสอนตามแผนการสอนของวิชา RSU 101 และนำเทคนิคการสอนจากผู้ทรงคุณวุฒิภายนอก ผสมผสานกัน และค้นหาเทคนิคใหม่ ๆ ในการจัดการเรียนการสอน
* คณะกรรมการนักศึกษา และรุ่นพี่ มีส่วนร่วมในการนำเกมส์ หรือ กิจกรรมต่าง ๆ และเป็นผู้ช่วยสอน อีกทั้งยังเป็นศูนย์กลาง สามารถประสานงานกับนักศึกษาปี 1 (รุ่นน้อง)
* นักศึกษาปี 1 ร่วมกันคิดและจัดทำโครงการบำเพ็ญประโยชน์ จิตอาสา

**อุปสรรค /ปัญหาในการทำงาน**

* ห้องเรียน ไม่เหมาะสม และ ไม่มีพื้นที่และอุปกรณ์เพียงพอในการเรียน และควรมีห้องเรียนที่โล่งกว้างไม่เป็นแบบห้องบรรยายซึ่งเน้นการทำกิจกรรมและต้องใช้พื้นที่ในการทำกิจกรรมมาก
* เวลาในการเรียนการสอนค่อนข้างนาน ทำให้นักศึกษามีความสนใจน้อยลง
* ความพร้อมของระบบโครงสร้างพื้นฐานของมหาวิทยาลัย เช่น Wifi
* อาจารย์ควรมีทักษะในการลงพื้นที่ชุมชน เพื่อให้คำปรึกษาที่ดีจะช่วยให้การดำเนินโครงงานของนักศึกษาเป็นผลสำเร็จ
* การจัดการเรียนในภาคฤดูร้อนมีจำนวนสัปดาห์ที่เรียนน้อยกว่าภาคการเรียนปกติ ส่งผลให้นักศึกษามีเวลาไม่เพียงพอในการลงพื้นที่เพื่อทำกิจกรรมกับชุมชน
* นักศึกษาไม่มีความชำนาญด้านเทคโนโลยีสารสนเทศ เพื่อการใช้ระบบสารสนเทศ Google Site เพื่อใช้ในการค้นคว้าข้อมูล Google Site

**แนวทางการแก้ปัญหา**

* เสนอให้มหาวิทยาลัยหาแนวทางในการจัดห้องเรียนให้เหมาะสม

**7.ผลลัพธ์หรือความความสำเร็จที่เกิดขึ้น**

จากการบูรณาการเรียนการสอนในรายวิชา RSU 101สังคมธรรมาธิปไตยในการจัดการเรียนการสอนโดยใช้ปัญหาเป็นฐานผ่านการจัดทำโครงการและการทำกิจกรรมผ่านฝ่ายกิจการนักศึกษาในกิจกรรมต่าง ๆ ของนักศึกษาชั้นปีที่ 1 ของคณะบัญชี เช่นการมีส่วนร่วมในกิจกรรมรับน้องประชุมเชียร์ การมีส่วนร่วมในการสัมมนาน้องใหม่ การมีส่วนร่วมกิจกรรมปลูกป่าชายเลน การทำกิจกรรม การเรียนรู้ตนเองและเข้าใจผู้อื่น ความรับผิดต่อสังคม และกิจกรรมชมภาพยนตร์ และอภิปรายแลกเปลี่ยนความคิดเห็นเรื่องการเคารพความแตกต่าง และกิจกรรมที่ต่าง ๆ ใช้ในการเรียนการสอน ทำให้กิจกรรมของฝ่ายกิจการนักศึกษาบรรลุวัตถุประสงค์ของโครงการ และนักศึกษาเข้ามามีบทบาทและมีส่วนร่วมในการดำเนินกิจกรรมและโครงการเพิ่มขึ้น ในการเรียนการสอนแบบบูรณาการ นักศึกษามีความเข้าใจบริบทของรายวิชา RSU101 ธรรมาธิปไตยและผ่านการทำกิจกรรมระหว่างรุ่นพี่และรุ่นน้องด้วยกันจึงเกิดการมีทักษะในการปรับตัวให้เข้ากับสิ่งแวดล้อม และทำงานร่วมกับผู้อื่นได้ ซึ่งจะเป็นบัณฑิตที่ดีในอนาคตต่อไป